หุ้นเอเชียเปิดบวก รับ “พาวเวล” ปรับนโยบายการเงิน-ปูทางตรึงดบ.ต่ำ
หุ้นเอเชียเปิดบวก รับ "พาวเวล" ปรับนโยบายการเงิน-ปูทางตรึงดบ.ต่ำ
หุ้นเอเชียเปิดบวก รับ "พาวเวล" ปรับนโยบายการเงิน-ปูทางตรึงดบ.ต่ำ
28 ส.ค. 2563

ผู้สื่อข่าวรายงานว่า ตลาดหุ้นเอเชียปรับตัวเพิ่มขึ้นในเช้าวันนี้ ตามทิศทางดัชนีดาวโจนส์ตลาดหุ้นนิวยอร์กที่ปิดบวกเมื่อคืน ขานรับนายเจอโรม พาวเวล ประธานธนาคารกลางสหรัฐ (เฟด) ประกาศปรับเปลี่ยนนโยบายการเงินครั้งสำคัญในการประชุมที่เมืองแจ็กสัน โฮล เมื่อวานนี้ ซึ่งจะปูทางให้เฟดตรึงอัตราดอกเบี้ยที่ระดับต่ำ
โดยดัชนี NIKKEI 225 ตลาดหุ้นญี่ปุ่นเปิดวันนี้ที่ 23,232.30 จุด เพิ่มขึ้น 23.44 จุด, +0.10% ดัชนี SSE Composite ตลาดหุ้นจีนเปิดวันนี้ที่ 3,346.29 จุด ลดลง 3.82 จุด,-0.11% ดัชนี HSI ตลาดหุ้นฮ่องกงเปิดวันนี้ที่ 25,330.77 จุด เพิ่มขึ้น 49.62 จุด, +0.20% ดัชนี TAIEX ตลาดหุ้นไต้หวันเปิดวันนี้ที่ 12,759.30 จุด ลดลง 38.01 จุด, -0.30% ดัชนี KOSPI ตลาดหุ้นเกาหลีใต้เปิดวันนี้ที่ 2,362.22 จุด เพิ่มขึ้น 17.77 จุด, +0.76% ดัชนี FTSE STI ตลาดหุ้นสิงคโปร์เปิดวันนี้ที่ 2,547.71 จุด เพิ่มขึ้น 27.90 จุด, +1.11% ดัชนี FBMKLCI ตลาดหุ้นมาเลเซียเปิดวันนี้ที่ 1,555.05 จุด เพิ่มขึ้น 0.27 จุด, +0.02%
ทั้งนี้ นายพาวเวลประกาศปรับเปลี่ยนนโยบายการเงินครั้งสำคัญ โดยเฟดจะเปลี่ยนแปลงแนวทางในการกำหนดเป้าหมายเงินเฟ้อ ซึ่งจะเปิดทางให้เงินเฟ้อดีดตัวขึ้นมากกว่าเดิมเพื่อสนับสนุนตลาดแรงงานและเศรษฐกิจสหรัฐ โดยการปรับเปลี่ยนนโยบายการเงินดังกล่าว ส่งผลให้เฟดมีแนวโน้มน้อยลงที่จะปรับขึ้นอัตราดอกเบี้ยเมื่ออัตราว่างงานลดลง ตราบใดที่อัตราเงินเฟ้อไม่ได้ดีดตัวขึ้น
โดยเฟดจะใช้เครื่องมือใหม่ที่เรียกว่า “เป้าหมายเงินเฟ้อเฉลี่ย” ซึ่งจะทำให้อัตราเงินเฟ้อมีความยืดหยุ่น และสามารถดีดตัวขึ้นเหนือ 2% แทนที่จะกำหนดเป้าหมายตายตัวที่ 2%
อนึ่งก่อนหน้านี้ เฟดมีความเชื่อว่าอัตราว่างงานต่ำจะส่งผลให้อัตราเงินเฟ้อพุ่งขึ้นจนถึงขีดอันตราย จึงทำให้เฟดดำเนินการล่วงหน้าด้วยการรีบปรับขึ้นอัตราดอกเบี้ยเพื่อสกัดเงินเฟ้อที่อาจก่อตัวขึ้น
นอกจากนี้ ตลาดยังได้แรงหนุนจากข่าวแอ๊บบอต ลาบอแรตอรีส ได้รับการอนุมัติอย่างเป็นทางการจากสำนักงานอาหารและยาสหรัฐ (FDA) ให้จำหน่ายแผ่นทดสอบแอนติเจนแบบพกพาเพื่อใช้ในการตรวจหาเชื้อโควิด-19 ซึ่งสามารถให้ผลการทดสอบภายใน 15 นาที ขณะที่ทำเนียบขาวเปิดเผยว่า ประธานาธิบดีโดนัลด์ ทรัมป์จะประกาศการซื้อชุดอุปกรณ์ดังกล่าวจำนวน 150 ล้านชุด ซึ่งเป็นส่วนหนึ่งของการทำข้อตกลงวงเงิน 750 ล้านดอลลาร์กับบริษัทแอ๊บบอต ลาบอแรตอรีส
 